Title: MINISTERSTVO HOSPODÁRSTVA
Author: OI
Last saved by: spano
Company: MDPT

Predkladacia  správa

	    V dňoch  6. – 7. novembra 2003 sa uskutoční stretnutie predsedov vlád krajín Stredoeurópskej  dohody o voľnom obchode (CEFTA).  Summit sa bude konať na Brde neďaleko mesta Kranj v Slovinskej republike, ktorá je v tomto roku predsedajúcou krajinou, v súlade s Plánom aktivít na rok 2003 dohodnutým medzi zmluvnými stranami CEFTA. Stretnutie predsedov vlád krajín CEFTA 
sa v takomto zložení uskutoční posledný krát pred vstupom Slovenska, Českej republiky, Maďarska, Poľska a Slovinska do Európskej únie. Summit poskytne zároveň príležitosť pre vyhodnotenie desaťročného uplatňovania Stredoeurópskej dohody o voľnom obchode.

	   Hlavnými bodmi rokovania budú analýza rozvoja obchodno-ekonomických vzťahov krajín CEFTA za posledné obdobie, vyhodnotenie plnenia záverov vyplývajúcich z Deklarácie predsedov vlád krajín CEFTA prijatej na bratislavskom summite v roku 2002 a urýchlenie plnenia záverov prijatých na tohtoročnom rokovaní Spoločného výboru CEFTA, Podvýboru pre poľnohospodársky obchod a zasadnutí ministrov poľnohospodárstva krajín CEFTA. Plenárne zasadnutie predsedov vlád bude zamerané aj na budúcnosť CEFTA po vstupe piatich jej krajín do Európskej únie. Jednotlivé vystúpenia premiérov sa môžu dotýkať podpory integračných snáh Rumunska, Bulharska a Chorvátska, ako aj eliminácie prípadných nepriaznivých hospodárskych dopadov vyplývajúcich z budúco-ročného začlenenia niektorých krajín CEFTA do EÚ. Ďalšie témy, návrhy postupu a spolupráce vyplynú z prípravy a priebehu samotného rokovania predsedov vlád. Multilaterálne rokovanie môže byť rozšírené o vopred dohodnuté bilaterálne stretnutia. MH SR zatiaľ neodporúča iniciovať žiadne bilaterálne stretnutie. Plenárnemu zasadnutiu predsedov vlád bude dňa 6. novembra 2003 predchádzať rokovanie expertov krajín CEFTA, ktoré organizuje Ministerstvo hospodárstva SloR v Ľubľane.

    Na odbornom, technickom a organizačnom zabezpečení účasti slovenskej delegácie na stretnutí predsedov vlád zmluvných strán CEFTA v Slovinskej republike, a samotnom priebehu summitu, participujú Ministerstvo hospodárstva SR, Ministerstvo zahraničných vecí SR, Úrad vlády SR, Ministerstvo pôdohospodárstva SR, ako aj Veľvyslanectvo SR v Ľubľane. 

	   Účasťou na stretnutí predsedov vlád krajín CEFTA v Slovinsku Slovenská republika potvrdí svoj záujem na rozširovaní a prehlbovaní obchodno-ekonomickej spolupráce krajín strednej a východnej Európy aj po svojom vstupe do Európskej únie, ako aj na riešení problémov hospodárskeho rozvoja tohto regiónu a vyjadrí snahu pomôcť zostávajúcim krajinám CEFTA v ich integračných snahách.